افغان ءِ مزن شھر کابل ءِ شھدربرجاہ ءَ ایرانی کتاب پدراھی جاہ ءِ سر ءَ ناشناسیں مردماں اُرش کتگ اُرش ءِ آسر ءَ بیست مردم بیران بوتگ اَنت.
کابل شھدربرجاہ ءِ نزیک ءَ ھما وھد ءَ تیرگواری بندات کنگ بوتگ وھدےکہ افغان ءُ ایرانی واکدار شھدربرجاہ ءِ تہ ءَ یک کتاب ءِ پدرائی ءَ کنگ ءَ بوتگ انت.
اُرش ءَ پد شھدربرجاہ ءِ تہ یِے درسیں مردم پہ وش ءُ سلامتی اود ءَ چہ درکنگ بوتگ انت.
اے درگت ءَ ملکی وزارت جاندراھی ءِ کسان کمک جارکش معصومہ جعفری ءَ اھوالکاراں گوں تران کنان ءَ گوشتگ کہ اے اُرش ءَ کم چہ کم ھشت مردم زدگ ھم بوتگ.
اشانی تہ ءَ نودربر ءُ زانشجاہ ءِ استاد ھم ھوار انت. پہ جاندراھی ءِ ھاتر ءَ نزیکیں نادراہ جاہ ءَ برگ بوتگ انت.
رسانکدری ادارہ اے ایف پی ءِ گوشگ انت کہ افغان طالباناں اے اُرش ءَ پد گوشتگ کہ اھانی اے اُرش ءَ ھچ وڑیں دست نیست، بلے گوست ءَ افغانستان ءَ بازیں شھرانی تھا مزنیں وانگجاھی اداراھانی سر ءَ دائش ھوار ایندگہ ناشرکاریں گلاں اُرش کتگ.
سرچمگ: دی بلوچستان پوست